**Ministru kabineta rīkojuma projekta "Grozījumi Maksātnespējas politikas attīstības pamatnostādnēs 2016.–2020. gadam un to īstenošanas plānā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts "Grozījumi Maksātnespējas politikas attīstības pamatnostādnēs 2016.–2020. gadam un to īstenošanas plānā" (turpmāk – projekts) izstrādāts, pamatojoties uz Ministru kabineta 2003. gada 29. aprīļa noteikumu Nr. 243 "Tieslietu ministrijas nolikums" 4.1. apakšpunktu.  Maksātnespējas politikas attīstības pamatnostādnes 2016.–2020. gadam (turpmāk – pamatnostādnes) un to īstenošanas plāns (turpmāk – plāns) apstiprināts ar Ministru kabineta 2016. gada 21. septembra rīkojumu Nr. 527 "Par Maksātnespējas politikas attīstības pamatnostādnēm 2016.–2020. gadam un to īstenošanas plānu" (Latvijas Vēstnesis, 2016, 186. nr.).  Projekts paredz izdarīt grozījumus pamatnostādnēs un plānā atbilstoši Maksātnespējas jautājumu konsultatīvās padomes (turpmāk – Padome) 2017. gada 20. aprīļa sēdē nolemtajam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatnostādņu un plāna apstiprināšanas laikā ar Latvijas Republikas Ministru kabineta komitejas 2016. gada 8. augusta protokola Nr. 26 5. § 2. punktu nolemts Tieslietu ministrijai līdz nākamajai Ministru kabineta komitejas sēdei organizēt tikšanos ar nozari pārstāvošajām institūcijām atsevišķu nesaskaņoto jautājumu pārrunāšanai. Nākamajā protokolā (Latvijas Republikas Ministru kabineta komitejas 2016. gada 16. augusta protokola Nr. 27 1. §) Tieslietu ministrijai noteikts pienākums precizēt plāna projektu atbilstoši panāktajam kompromisam ar uzņēmējdarbību pārstāvošajām organizācijām, pasākumiem paredzot izpildes termiņu 2017. gada 1. jūnijs, tai skaitā paredzot papildināt plānu ar pasākumu, ar ko paplašinās personu loku, kas ir tiesīgas pildīt maksātnespējas procesa administratora amata pienākumus (protokola 2.1.1. apakšpunkts), precizēt pasākumu, kas paredz administratora lomas pārskatīšanu tiesiskās aizsardzības procesā (protokola 2.1.2. apakšpunkts), kā arī papildināt ar uzdevumu un pasākumu, kas paredz pārskatīt administratora iecelšanas kārtību (sākotnēji ieceļot administratoru no rindas un vēlāk ļaujot kreditoriem izvērtēt atbilstību un, ja nepieciešamas, ieteikt tiesai citu) (protokola 2.1.3. apakšpunkts).  Ievērojot Ministru kabineta komitejas sēdēs nolemto, pamatnostādņu IV nodaļas 2. rīcības virziena 11. uzdevums noteic pienākumu pārskatīt kārtību, kādā maksātnespējas procesa administratoru (turpmāk – administrators) ieceļ procesā, savukārt 4. rīcības virziena 1. uzdevums: "turpināt administratoru profesijas reformu".  Attiecīgi plāna 2.11.1. pasākums paredz normatīvajos aktos noteikt jaunu kārtību, kādā administratoru ieceļ maksātnespējas procesā. Plāna 4.1.4. pasākums administratoru profesijas reformas ietvaros noteic personu, kas ir tiesīgas pildīt administratora amata pienākumus, loka paplašināšanu.  Ar likumu "Grozījumi Maksātnespējas likumā", kas stājās spēkā 2017. gada 6. janvārī,[[1]](#footnote-1) plāna 4.1.4. pasākums daļēji jau ir izpildīts, ieviešot tiesiskās aizsardzības procesa uzraugošās personas institūtu.  Ņemot vērā ciešo saikni starp iecelšanas kārtību maksātnespējas procesā un personām, kuras ir tiesīgas pildīt administratora amata pienākumus maksātnespējas procesā, attiecībā uz maksātnespējas procesiem iepriekš minētos pasākumus bija paredzēts ieviest vienlaikus, lai nesamērīgi nepalielinātu normatīvo aktu plūdus un nodrošinātu saskanīgu regulējumu, ko praksē būtu iespējams piemērot maksimāli efektīvi.  Tieslietu ministrija atbilstoši pamatnostādnēs un plānā noteiktajam izstrādāja priekšlikumus grozījumiem Maksātnespējas likumā, ko prezentēja ar Tieslietu ministrijas 2015. gada 19. jūnija rīkojumu Nr. 1-1/208 izveidotās pastāvīgās Maksātnespējas regulējuma pilnveidošanas darba grupas 2017. gada 13. aprīļa sanāksmē. Tomēr Padomes 2017. gada 20. aprīļa sēdē tika nolemts rosināt atlikt pasākumu izpildi. Priekšlikuma iniciatori – Ārvalstu investoru padome Latvijā, Latvijas Komercbanku asociācija un Latvijas Darba devēju konfederācija – uzsvēra, ka ir nepieciešams laiks, lai pārliecinātos par tiesiskās aizsardzības procesa uzraugošās personas institūta ieviešanas rezultātiem.  Atbilstoši Ministru kabineta 2007. gada 27. novembra noteikumu Nr. 799 "Maksātnespējas jautājumu konsultatīvās padomes nolikums" (turpmāk – Padomes nolikums) 16. punktam Padomes lēmumiem ir ieteikuma raksturs. Vienlaikus gan jāņem vērā, ka Padomes darbības mērķis ir konsultēt tieslietu ministru maksātnespējas jomas attīstības jautājumos, kā arī veicināt politikas veidošanu un īstenošanu maksātnespējas jautājumos (Padomes nolikuma 1. punkts). Mērķa sasniegšanai Padomei ir vairākas funkcijas un uzdevumi, tai skaitā viens no uzdevumiem ir sniegt ieteikumus par maksātnespējas jautājumu risināšanu valstī (Padomes nolikuma 3.2. apakšpunkts). Turklāt Padomes sastāvā ir tieslietu ministrs, ekonomikas ministrs, finanšu ministrs, iekšlietu ministrs, Latvijas Sertificēto maksātnespējas procesa administratoru asociācijas valdes priekšsēdētājs, Latvijas Komercbanku asociācijas prezidents, Latvijas Darba devēju konfederācijas prezidents, Latvijas Brīvo arodbiedrību savienības priekšsēdētājs, Latvijas Tirdzniecības un rūpniecības kameras prezidents, Ārvalstu investoru padomes Latvijā valdes priekšsēdētājs, Latvijas Zvērinātu advokātu padomes priekšsēdētājs, Latvijas Zvērinātu tiesu izpildītāju padomes priekšsēdētājs, Latvijas Republikas Augstākās tiesas priekšsēdētājs un Latvijas Kredītņēmēju asociācijas valdes priekšsēdētājs (Padomes nolikuma 5. punkts). Tādējādi Padomes sastāvu veido personas, kuras ikdienā saskaras ar maksātnespējas jomu un piemēro to praksē no dažādiem aspektiem.  Ievērojot iepriekš minēto, Tieslietu ministrija ir izstrādājusi projektu, lai nodrošinātu pamatnostādņu uzdevumu un plāna pasākumu izpildes atlikšanu attiecībā uz administratoru loka paplašināšanu un kārtības, kādā ieceļ maksātnespējas procesā, maiņu.  Tiesiskās aizsardzības procesa uzraugošās personas institūts ir piemērojams tiem tiesiskās aizsardzības procesiem un ārpustiesas tiesiskās aizsardzības procesiem, kas uzsākti, sākot ar 2017. gada 1. jūliju. Tādējādi pašlaik nav iespējams noteikt, vai jauno institūtu praksē piemēros un kāda būs tā ietekme. Līdz ar to projektā ir paredzēts atlikt minēto uzdevumu un pasākumu izpildi līdz 2019. gada 1. janvārim. |
| 3. | Projekta izstrādē iesaistītās institūcijas | Tieslietu ministrija. |
| 4. | Cita informācija | Padomes priekšlikums apspriests arī Latvijas Republikas Saeimas Juridiskās komisijas Maksātnespējas likuma grozījumu darba grupā 2017. gada 15. maijā, kur atbalstīts nevalstisko organizāciju priekšlikums atlikt pasākuma izpildi. |

Anotācijas II, III, IV, V, VI un VII sadaļa – projekts šo jomu neskar.

Iesniedzējs:

tieslietu ministrs Dzintars Rasnačs

Ozola 67046147

Liene.Ozola@tm.gov.lv

1. Likums "Grozījumi Maksātnespējas likumā". "Latvijas Vēstnesis", 5 (5832), 05.01.2017. Pieejams: <https://likumi.lv/ta/id/287876-grozijumi-maksatnespejas-likuma>. [↑](#footnote-ref-1)